เกาะสมุย จัดอาหารใส่ปิ่นโตกว่า 5,000 เถา เลี้ยงนักท่องเที่ยวทั้งชาวไทยและชาวต่างชาติ
เทศบาลนครเกาะสมุย สืบสานประเพณีดั้งเดิมคนเกาะสมุย “กินห่อเกาะสมุย บุฟเฟ่ต์ดินเนอร์” 

นายสุธรรม สามทอง รองนายกเทศมนตรีนครเกาะสมุย กล่าวถึงงานเทศกาลส่งเสริมการท่องเที่ยวเกาะสมุย ครั้งที่ 3 “สมุยเฟสติวัล 2018”  ว่ากำหนดจัดขึ้นระหว่างวันที่ 25-30 กันยายน 2561 ที่บริเวณหน้าทอน พรุเฉวง  หาดเฉวง เดอะวอร์ฟ บ่อผุด และอ่าวหัวถนน หาดละไม
 
รองนายกเทศมนตรีนครเกาะสมุย กล่าวว่า ชาวสมุยในสมัยก่อนประกอบอาชีพทำนา ทำสวน ทำไร่  ซึ่งอยู่ใกล้บ้านพักจะต้องนำอาหารไปรับประทานในตอนกลางวัน  หรือแม้แต่การเดินทางไปทำกิจธุระ หรือเยี่ยมญาติจากหมู่บ้านหนึ่งไปยังอีกหมู่บ้านหนึ่ง  ซึ่งมีระยะทางไกลต้องเดินข้ามภูเขา  ข้ามลำห้วย หรือแม้แต่การเดินทางในทะเล  โดยอาศัยเรือพาย  เรือแจว  เรือใบ  จากอ่าวหนึ่งไปยังอีกอ่าวหนึ่ง  ก็มีความจำเป็นที่จะต้องจัดอาหารไว้รับประทานระหว่างการเดินทาง เรียกว่า ”ข้าวห่อ” ซึ่งต่อมาการกินข้าวห่อก็เริ่มเปลี่ยนแปลงไปมากขึ้น ภาชนะที่บรรจุอาหารก็เปลี่ยนแปลงเป็นปิ่นโตอาหาร โดยสถานที่กินข้าวห่อจากที่มักใช้สถานที่ใกล้แหล่งน้ำจืดเพียงอย่างเดียว ก็นิยมเป็นริมชายหาด หรือสถานที่ร่มรื่น  ริมลำธารหรือแหล่งน้ำและใช้เสื่อปู ซึ่งการกินข้าวห่อกับชาวบ้าน  ได้ทั้งรสชาติอาหารพื้นบ้านและอาหารน้ำใจ 
  
สำหรับกิจกรรมประเพณีกินห่อของเกาะสมุย บุฟเฟ่ต์ดินเนอร์ ในวันเสาร์ที่ 29 กันยายน 2561 เวลา 17.00 น. -20.00 น. ที่บริเวณหาดเฉวงและสวนสาธารณะอ่าวหัวถนน  จะมีผู้ประกอบการโรงแรม ร้านอาหารและประชาชนชาวเกาะสมุย ทำอาหารใส่ปิ่นโตกว่า 5,000 เถา นำไปเลี้ยงอาหารเย็นให้นักท่องเที่ยว ประชาชน ทั้งชาวไทยและชาวต่างชาติ